Wiman tavoittelee himoittua X Games –mitalia Teksasissa

**Helsinki 3.6.2014 -** Fordin tehdastiimissä Amerikan Global Rallycross (GRC) -sarjassa kilpaileva Joni Wiman ajaa tulevana viikonloppuna Yhdysvaltain arvostetuimman extreme -urheilutapahtuman X Gamesin mestaruudesta rallicross-sarjassa.

Mitaleista kilpaillaan Teksasin Austinissa formula ykkösistä tutulla Circuit of the Americas –moottoriradalla. Myöhään lauantai-iltana Suomen aikaa käytävä X Games on osa Global Rallycross (GRC) –sarjaa. X Games –mitalien ja -maineen lisäksi jaossa on tukku tärkeitä GRC-pisteitä.

Ensimmäistä kautta väkivahvalla 600 hevosvoiman Supercar-luokan Ford Fiestalla ajava Wiman sanoo, että kauden avausosakilpailussa nähty hyvä vauhti toi tarvittavaa itseluottamusta. Barbadosilla kaksi viikkoa sitten GRC-sarjan A-finaalissa viidenneksi ajanut Wiman olisi ilman harmittavaa sakkoaikaa taistellut jopa osakilpailuvoitosta.

- Vauhtini parani koko ajan kisan edetessä. Sarjan kokeneemmat kuskit sortuivat toivottomiin ohitusyrityksiin ja sain heidät hermostumaan, kun he näkivät meikäläisen peileistään. Ja se on ihan hyvä juttu.

Vaikka Wimanin vauhti avausosakilpailussa oli mainiota, hän pitää tavoitteensa yhä maltillisina.

- Vaikka vauhtini oli jo ihan ok niin ensi sijainen tavoite on ajaa Austinissa viiden nopeimman joukkoon. Mitali olisi jo kova juttu ja olisin siihen todella tyytyväinen.

Viikonloppuna Austiniin kerääntyy rallicross-, Moto X –moottoripyörä-, rullalautailu- ja BMX –polkupyörälajien maailman huiput. Tulossa on iso kansajuhla, jonka rallicross-tapahtuma ajetaan poikkeuksellisen paljon soraa sisältävällä alustalla.

- Kuvien perusteella radalla on paljon soraosuuksia, puolet asfalttia ja puolet soraa suunnilleen. Iso hyppyrikin on rakennettu, mutta parin vuoden takaisesta onnettomuudesta viisastuneena se on turvallinen. Kokoa on sen verran, että kyllä siitä ilmaa auton alle saa.

X Gamesin rallicross-sarjassa mitaleista ajetaan samalla kaaviolla ja eräkohtaisella automäärällä kuin lajin MM-sarjassa. Alkuerien jälkeen mitalistit ratkotaan kuuden auton A-finaalissa.

- Uudistus on hyvä juttu. GRC-sarjassa ajetaan normaalisti kymmenen auton finaaleja, joissa menestyäkseen tarvitaan tuuriakin. Kuuden auton lähdössä ei rytise enää niin paljon. Lauantaina laitetaan kaikki peliin, Wiman lupaa.

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 183 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com/)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 67 000 henkilöä. Euroopassa toimii myös Ford Motor Credit Company ja Ford Customer Service Division sekä 22 tuotantolaitosta, joista 13 Ford omistaa kokonaan tai on enemmistöomistaja ja 9 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Marko MäkinenRiitta Salin

0500-604 141 Oy Ford Ab

010 3447 123

rsalin1@ford.com